Document ID: 32002D0414

Απόφαση της Επιτροπής
της 31ης Μαΐου 2002
με την οποία επιτρέπεται στην Ισπανία η εισαγωγή προσωρινού μέτρου κατάργησης της αντισταθμιστικής ενίσχυσης για τα προϊόντα που τίθενται σε εμπορία και προέρχονται από νέα μπανανόδενδρα που έχουν φυτευτεί από την 1η Ιουνίου 2002 και μετά
[κοινοποιηθείσα υπό τον αριθμό Ε(2002) 2029]
(Το κείμενο στην ισπανική γλώσσα είναι το μόνο αυθεντικό)
(2002/414/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 404/93 του Συμβουλίου, της 13ης Φεβρουαρίου 1993, για την κοινή οργάνωση της αγοράς στον τομέα της μπανάνας(1), όπως τροποποιήθηκε τελευταία από τον κανονισμό (ΕΚ) αριθ. 2587/2001(2), και ιδίως το άρθρο 12 παράγραφος 9 δεύτερο εδάφιο,
Εκτιμώντας τα ακόλουθα:
(1) Το άρθρο 12 παράγραφος 9 του κανονισμού (ΕΟΚ) αριθ. 404/93 ορίζει ότι το κράτος μέλος μπορεί να λαμβάνει άδεια για την εισαγωγή προσωρινού μέτρου αποκλεισμού της αντισταθμιστικής ενίσχυσης για τα προϊόντα που τίθενται σε εμπορία και προέρχονται από νέα μπανανόδενδρα, στην περίπτωση κατά την οποία, σύμφωνα με το κράτος μέλος, υπάρχει κίνδυνος για τη βιώσιμη ανάπτυξη των ζωνών παραγωγής, και ιδίως για την προστασία του περιβάλλοντος, των εδαφών και των χαρακτηριστικών στοιχείων του τοπίου.
(2) Στις 25 Απριλίου 2002, η Ισπανία υπέβαλε στην Επιτροπή αίτηση με την οποία ζητεί να της επιτραπεί να μην χορηγήσει την αντισταθμιστική ενίσχυση, για μια περίοδο τριών ετών, για τα νέα μπανανόδενδρα που φυτεύθηκαν από την 1η Ιουνίου 2002 και μετά, στις Καναρίους Νήσους. Μετά την υποβολή της αίτησης αυτής, διαβιβάσθηκε, στις 14 Μαΐου 2002, το σχέδιο περιφερειακού διατάγματος. Η ανάπτυξη νέων φυτειών συχνά σε θερμοκήπιο και εκτός των παραδοσιακών ζωνών παραγωγής έχει αρνητικές επιπτώσεις για την προστασία του περιβάλλοντος, ιδίως όσον αφορά τη χρησιμοποίηση των υδατικών πόρων και τη διατήρηση του τοπίου. Επιπλέον, η ανάπτυξη νέων φυτειών μπανάνας θέτει σε κίνδυνο τη διατήρηση των μικρών εκμεταλλεύσεων στις παραδοσιακές αναβαθμίδες, οι οποίες έχουν καθοριστική σημασία για τη σταθερότητα των εδαφών και την κοινωνικοοικονομική ισορροπία της περιοχής. Κάτω απ' αυτές τις συνθήκες, η χορήγηση της αντισταθμιστικής ενίσχυσης που αναφέρεται στο άρθρο 12 του κανονισμού (ΕΟΚ) αριθ. 404/93 στα προϊόντα που προέρχονται από νέα μπανανόδενδρα στις Καναρίους Νήσους, ενέχει πολλούς κινδύνους για τη βιώσιμη ανάπτυξη ζωνών παραγωγής.
(3) Από την εξέταση της αίτησης που υπέβαλε η Ισπανία προκύπτει ότι είναι σύμφωνη με το στόχο και τις διατάξεις του άρθρου 12 παράγραφος 9 του κανονισμού (ΕΟΚ) αριθ. 404/93 και ότι, συνεπώς, πρέπει να γίνει δεκτή.
(4) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής διαχείρισης μπανάνας,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η αίτηση που υπέβαλε η Ισπανία στην Επιτροπή σχετικά με την έγκριση μέτρου το οποίο αφορά τη μη χορήγηση της αντισταθμιστικής ενίσχυσης που προβλέπεται στο άρθρο 12 του κανονισμού (ΕΟΚ) αριθ. 404/93, για περίοδο τριών ετών, στα προϊόντα που προέρχονται από νέα μπανανόδενδρα που έχουν φυτευτεί από την 1η Ιουνίου 2002 και μετά, γίνεται δεκτή.
Άρθρο 2
Η παρούσα απόφαση απευθύνεται στο Βασίλειο της Ισπανίας.
Βρυξέλλες, 31 Μαΐου 2002.

Labels: 17
19
5
6
18